తక్కువ వర్షాలతో ఇబ్బంది లేదు..
- ధరలు పెరగకుండా చర్యలు
-  మూలధన వ్యయం బాగా పెరగొచ్చు
- విదేశీ మదుపరులు దేశం వదిలి వెళ్లిపోవడం లేదు..
-  ఆర్థిక మంత్రి అరుణ్‌ జైట్లీ
న్యూఢిల్లీ: ఈ ఏడాది సాధారణ కంటే తక్కువ స్థాయిలో వర్షాలు కురిసినా పెద్దగా ఇబ్బందులు ఉండకపోవచ్చని ఆర్థిక మంత్రి ఆరుణ్‌ జైట్లీ దేశ ప్రజల్లో భరోసా నింపే ప్రయత్నం చేశారు. గురువారం ఆయన ఇక్కడ విలేకరులతో మాట్లాడుతూ ఈ ఏడాది వర్షపాతం పై వివిధ సంస్థలు అందజేస్తున్న నివేదికలను ఆధారంగా చేసుకొని దేశంలో ధరలు పెరుగుతాయనో.. కరవు లాంటి భయానక పరిస్థితులు నెలకొననున్నాయని ఒక నిర్ణయానికి వచ్చేయడం సబబు కాదని ఆయన అన్నారు. గతాన్ని విశ్లేషించి చూస్తే వాతావరణ పరిస్థితులపై వివిధ సంస్థలు వేసిన అంచనాలు అన్ని వేళలా నిజం కాలేదని అన్నారు. గణాంకాల సమేతంగా వాటిని వివరించారు.
ఆహారధాన్యాల ధరలు పెరగవు..
   వర్షాభావం కారణంగా దేశంలో ధరలు బాగా పెరిగిపోతాయన్న వార్తలు సరికావని ఆర్థిక మంత్రి అరుణ్‌ జైట్లీ అన్నారు. దేశంలో సరిపడా ఆహార నిల్వలు ప్రభుత్వం వద్ద సిద్ధంగా ఉన్నాయని ఆర్థిక మంత్రి వివరించారు. దేశంలోని దక్షిణ, మధ్య, ఈశాన్య ప్రాంతాలలో సాధారణంగానే వర్షాలు ఉంటాయని ఐఎండీ వెల్లడించిన విషయాన్ని ఆయన ఆ సందర్భంగా గుర్తు చేశారు. దేశ వాయువ్య ప్రాంతాలలోనే సాధారణం కంటే వర్షపాతం తగ్గే అవకాశం ఉందని అధ్యయనం చెబుతోందని తెలిపారు. అయితే వాయువ్య భారతంలో సరిపడా నీటిపారుదల వసతులు ఉన్నాయని వివరించారు. ఈ కారణంగా దేశంలో వర్షాభావంతో ధరలు పెరిగేందుకు, కరువు వచ్చేందుకు అవకాశమే లేదని ఆయన అన్నారు. ఐఎండీకి చెందిన సీనియర్‌ అధికారులతో తాను ఈ విషయమై చర్చించినట్లు మంత్రి తెలిపారు.
మూలధన వ్యయం పెరగొచ్చు..
  వార్షాభావం కారణంగా ఈ ఏడాది కారణంగా మూలధన వ్యయం పెరిగే అవకాశం ఉందని మంత్రి ఇక్కడ అభిప్రాయపడ్డారు. రానున్న నెలల్లో ఇది సాధారణ స్థాయిని మించి పెరిగే అవకాశం ఉన్నట్లు ఆయన వివరించారు. ఒకటి రెండో రోజులుగా మార్కెట్లు పడడాన్ని బట్టి విదేశీ మదుపరులు దేశాన్ని వదిలి వెలుతున్నారని విశ్లేషించడం సబబు కాదని ఆయన అన్నారు. ప్రభుత్వం రంగ సంస్థలలో వాటా విక్రయం విషయంలో తాము ముందుకే సాగనున్నట్లు మంత్రి వివరించారు.
మీ స్నేహితులకు రికమెండ్ చెయ్యండి